జవహర్‌లాల్ నెహ్రూ ఆటోనగర్ పారిశ్రామిక వాడ

జవహర్‌ ఆటోనగర్ పారిశ్రామిక వాడ విజయవాడ నగరం వెలుపల నున్న ఆసియాలోని మొట్టమొదటి అతిపెద్ద ఆటో పరిశ్రమల కేంద్రాలలో ఒకటి. జవహర్‌లాల్ నెహ్రూ గారి పేరుతో ఆనాటి ప్రధాన మంత్రి ఇందిరాగాంధీ 1966 జూన్ 25 న జవహర్‌ ఆటోనగర్ కు శంకుస్థాపన చేశారు. 1969 నాటికి జవహర్‌ ఆటోనగర్ మూడు దశల్లో అభివృద్ధి చేశారు.

 చరిత్ర 
ఆటోమొబైల్ రంగానికి సంబంధించిన వర్కుషాపులన్నీ విజయవాడ నగరంలో అనేక చోట్ల వ్యాపించి వుండటం వలన నగరంలో ట్రాఫిక్ సమస్య, వాతావరణ కాలుష్యం, శబ్ధ కాలుష్యం వంటి అనేక ఇబ్బందులకు గురికావలసి వచ్చేది. ఆటోమొబైల్ రంగానికి తగిన ప్రదేశం ఎన్నుకొని, అన్ని వర్కుషాపులు ఒకేచోట ఉండేలా ఏర్పాటు చేసుకునేందుకు, ఆటోమొబైల్ రంగం అభివృద్ధికి భూమిని సేకరించడం జరిగింది. 1963 సంవత్సరంలో కేవలం 33 మంది సభ్యులతో ఆటోమొబైల్ టెక్నీషియన్స్ అసోసియేషన్ ఏర్పడి, ఈ బృహత్ కార్యక్రమానికి అంకురార్పణ చేసింది. అప్పటి పరిశ్రమల శాఖా మాత్యులు డా॥ మర్రి చెన్నారెడ్డి గారి సహకారంతో ప్రజా నాయకులు డా. కె.ఎల్.రావు, పాలడుగు వెంకట్రావు, చనుమోలు వెంకట్రావు, అసోసియేషన్ పెద్దలు తిమ్మరాజు అప్పారావు, కొల్లి రామ్మోహనరావు, పాలడుగు వీరరాఘవయ్య, చెన్నుపల్లి గోపాలరావు, ఇతర పెద్దలు ఎంతో కృషి చేశారు. వీరందరి కృషి, దీక్షా దక్షతలతో 275 ఎకరాలలో, సువిశాల పారిశ్రామిక ప్రాంతం ఏర్పడింది.

జవహర్‌లాల్ నెహ్రూ ఆటోనగర్ ఇండస్ట్రియల్ ఎస్టేట్ (ఆటోనగర్ / జవహర్ ఆటోనగర్ అని కూడా పిలుస్తారు) ఆంధ్రప్రదేశ్ రాష్ట్రంలోని విజయవాడ తూర్పు వైపున ఉన్న ఒక పారిశ్రామిక వాడ. జవహర్ ఆటోనగర్ ఆసియాలోని మొట్టమొదటి అతిపెద్ద ఆటో పరిశ్రమల కేంద్రాలలో ఒకటి. ఇది రాష్ట్రంలోనే మొదటి ఆటోనగర్ కూడా. ఇది 1966లో స్థాపించబడింది. 2016 సంవత్సరంలో తన 50 సంవత్సరాలు పూర్తి చేసుకుంది.

ఇక్కడ అన్ని రకాల సాంకేతిక నిపుణులు వున్నారు. మోటారు వాహనాల ఉత్పత్తిదారులకు సైతం, వాహనాల తయారీలో వున్న లోపాలను ఎత్తి చూపగల సమర్థులెందరో ఉన్నారు. లారీ, వాహనాల విడిభాగాలకు మరమ్మతులు నిర్వహించే నిష్ణాతులున్నారు.

 మూలాలు 

ఇతర లింకులు

వర్గం:1966 స్థాపితాలు
వర్గం:ఎన్టీఆర్ జిల్లా
వర్గం:విజయవాడ పరిసరాలు